वैसे देखा जाए तो इस उपन्यास में मैना ही केन्द्रीय चरित्र है और उसकी कथा ही मुख्य धुरी| किंतु, इसके अतिरिक्त भी इस उपन्यास में कई ऐसे पात्र होते हैं, जो समग्रता में आदिवासी जीवन-समाज को जाहिर करते हैं | जिसका संश्लिष्ट उद्घाटन उपन्यासकार का निहितार्थ होता है। उदाहरणस्वरूप इस उपन्यास में मंगर का चरित्र तथा उसके अंतर्द्वंद्व से आदिवासी जीवन-समाज की सभ्यता-संस्कृति, उनके रहन-सहन से मुख्यधारा समाज की घृणा और विलगाव रूपी वह संस्कार उद्घाटित होता है, जो सदियों से उनके भीतर पलता हुआ एक ग्रंथि का रूप ले लेता है।